送孫叔靜
作者：李之儀
朝代：宋

paragraphs: 浮雲無定着，乍合還分離。
廓開萬里天，好是無雲時。
我懷苦蕭屑，多感不自拾。
奈何情所親，容易成南飛。
秦人雖受寶，睨柱誰瑕疵。
空能九賓賞，終負連城歸。
此道固有命，如君應未遲。
且從淮上游，霜濃蟹螯肥。
載取一樽酒，里門相扶携。
笑語欲難背，古人良可期。
開編若對面，謔浪尤相宜。
皎皎澄漢月，森森瓊樹枝。
燕地重郭隗，吳兒輕陸機。
曉來猶薄露，會見高風披。